Seguinus, decanus Matisconensis ecclesie, universis ad quos presentes littere pervenerint, salutem in vero salutari. Universitati vestre notum facimus, quod nos vendidimus, concessimus et juramento quitavimus ecclesie Cluniacensi imperpetuum, precio centum et triginta librarum Matisconensium, possessiones et jura que in castellania Berziaci et a Berziaco usque Cluniacum habebamus vel habere poteramus, in hominibus, mansis, vineis, terris cultis et incultis, pratis, nemoribus aut alio quocunque modo et precipue domum nostram in castro Berziaci sitam; et si res predicte pluris erant precii vel poterant estimari, hoc eidem Cluniacensi ecclesie in elemosinam contulimus libere et absolute, confitentes de precio hujus venditionis in numerata pecunia nobis fuisse plenarie satisfactum. Quam venditionem sub juramento prestito promissimus predicte ecclesie Cluniacensi, secundum quod debuerimus, bona fide in pace manutenere et ab omnibus ubi debuerimus in jure garantire; et de hoc attendendo nobilem virum Joccerannum, dominum Branceduni, super omnibus bonis nostris in manu ejusdem Cluniacensis ecclesie dedimus plegium et fidejussorem, quem pro dicta fidejussione non poterit supradicta ecclesia convenire, dum molestatori, si quis (quod absit!) fuerit, parati fuerimus exhibere justicie complementum. In cujus testimonium, presentibus litteris duximus sigillum nostrum apponendum. Actum in crastino beati Urbani, anno Domini Mº CCº tricesimo quarto.